Úgy tartja a mondás: ha többé nem akarnak szexelni, házasodjanak.
(Nevetés)
Manapság a szex a házasság legtöbb vitát kiváltó problémáinak egyike,
csupán második az anyagiak után.
Rengeteg házaspár
nem szexel hónapok, évek óta,
és ez rendben is van, míg jól érzik így magukat, és boldog házasságban élnek.
Probléma akkor van, ha az egyik fél szexelne,
a másik nem.
Egy hazai újság felmérése szerint nagyjából 10 000 válaszadóból –
többségük házas férfi –,
75% elégedett a házasságával,
ám több mint 50% elégedetlen a szexuális életével.
Szexelünk mi, ne értsenek félre,
csak rosszkor, és nem azzal, akivel kéne;
erre később még kitérek.
(Nevetés)
Mielőtt összeházasodnánk, szexelünk, mégpedig átlag tíz évet,
vagyis tulajdonképpen tartós kapcsolatban élünk,
és esélyes, hogy rá is ununk a szexre, mielőtt a nászágyon hancúroznánk.
Ez bizony következményekkel jár.
A legtöbb menyasszony manapság nem szexel a nászéjszakán,
és a férfiak 50%-a nem nősült volna meg,
ha tudja, hogy a házassága mentes lesz a szextől.
Most mindenki ég a kíváncsiságtól,
mennyit szexelnek a házaspárok,
függetlenül attól, hogy hetero- vagy homoszexuális kapcsolatról van-e szó.
Mind tudni akarják, mi történik Bezzegéknél; nos, nem sok minden.
(Nevetés)
Csupán a házaspárok 7%-a izzadja össze a lepedőt.
A legtöbb házaspár hetente
valamivel több mint egyszer szexel a házasságuk első évtizedében.
Ám ez a szám később csökken.
Évente nagyjából 58 alkalommal szexelnek.
A házasságok nagyjából 20%-a szexmentes,
amit szakértők úgy határoznak meg: tíz alkalomnál kevesebb szex egy évben.
Miért hiányzik a szex a házasságokból?
Van egy kevéssé ismert vegyület az agyban,
fenetil-amin a neve,
a mámoros hangulat, az izgatottság, az eufória kialakulásának kiváltója,
amiket akkor érzünk, ha azzal találkozunk, aki iránt szexuálisan érdeklődünk.
Nagyszerű érzés.
A vegyület átszáguld a vérereken.
Olyan boldognak érezzük magunkat; ennyire erős ez a kis vegyület.
Ám két év után
e vegyület eltűnik, s vele tűnik a szexuális együttlétek rendszeressége is.
Nagyjából akkor,
amikor összeházasodnak vagy elkezdenek veszekedni,
és ezért fontos a kommunikáció a jó szex szempontjából.
Létezik még egy ok,
amiért nem szexelünk a párkapcsolatunkban,
és ez a szexuális nevelési szokásaink eredménye.
Engedjék meg, hogy elmeséljek magamról egy történetet.
Tinilány voltam, amikor egyszer csak anyám berohant a szobámba azzal:
"Maureen, kérlek, mondd,
hogy nem váltasz nyelves csókot fiúkkal."
Szörnyen érezte magát, amiért megkésett a szexuális nevelésemmel.
Én pedig azért éreztem magam szörnyen, mert ír katolikus lányként
egy csomó fiúval váltottam már nyelves csókot
(Nevetés)
addigra.
Arra tanítjuk a lányokat, nőket,
hogy a szex mocskos dolog, rossz, túllihegjük a fontosságát.
Azt mondjuk: "Amúgy is csak elkapsz valami nemi betegséget.",
vagy: "Teherbe eshetsz!"
Ez a félelemalapú megközelítés elrémíti a nőket a szex élvezetétől,
és sosem beszélünk olyasmiről a lányokkal és nőkkel, mint az öröm vagy az orgazmus.
Sőt tulajdonképpen néhány nő szerint "az orgazmus nem fontos",
és utazni legalább olyan jó, mint célba érni.
Nem értek egyet.
(Nevetés)
Persze.
Én vagyok az ír katolikus lány, aki nyelves csókot váltott minden fiúval.
(Nevetés)
(Taps)
Olyan ez, mint felszállni a szeretőnkkel a vonatra,
és elutazni a világ legörömtelibb helyére.
Izgatottak vagyunk.
A sok ingyen osztogatott piától fel vagyunk dobva.
Ez csodás!
Aztán, épp mielőtt elérnénk célunkat,
a szeretőnk leszáll, mi pedig nem.
(Nevetés)
Értik, miről beszélek.
(Nevetés)
(Taps)
Ehhez képest a fiúk és férfiak szexuális nevelése:
teljesen más.
Világméretű, ingyenes, bárki számára hozzáférhető,
és internetes pornó néven ismert.
Fantasztikus!
Semmit sem tanít a férfiaknak és fiúknak az intimitásról,
ami igazán fontos a számukra,
sem arról, hogyan szeretkezzenek bárkivel.
Szűkös az információ az LMBT közösség számára
a szexuális egészségről,
és ezt hozzá kell tegyük.
A házasság gyorsan átválthat mennyei házasságból mennyei pokolba
az anyagiak, a gyerekek, az ingatlan, a betegségek miatt.
Úgy esküdtek, hogy kitartanak betegségben, egészségben,
ám ez jóval azelőtt volt, hogy átélték, milyen, ha a férfi náthás.
(Nevetés)
És...
(Nevetés)
És mi a helyzet a szegény-gazdag dologgal?
Hölgyeim, el kell kezdenünk a gazdagabbakra rámozdulni.
A legtöbb nő manapság a háztartásban és azon kívül is dolgozik.
Mi végezzük a házimunka oroszlánrészét,
mert kutatások szerint a férfiak úgy hiszik, nem értenek hozzá.
Mi hidaljuk át az űrt
a felcseperedő gyermekek és idősödő szülők között.
Elfáradunk abban, hogy mindezt csináljuk, azt pedig nem.
Ha pedig csináljuk, a telefonunkkal babrálunk.
Az emberek 10%-a mobilozik szex közben,
(Nevetés)
35%-uk közvetlenül utána.
Az internethez vonzódunk.
(Nevetés)
(Éljenzés) (Taps)
Az internethez vonzódunk, és közben eltávolodunk leendő szerelmünktől.
Talán ez az oka,
amiért a házaspárok többnyire kutyapózban csinálják.
Nem, nem, nem!
Ez nem az, amire gondolnak.
Tegyék félre a piszkos fantáziájukat.
Ez az a szituáció, amikor a pasi négykézláb könyörög,
a nő pedig halottnak tetteti magát.
(Nevetés)
Kórházi praxisomban szexuális problémával küzdő betegeket kezelek,
és két kérdést teszek fel mindenkinek.
Az első, hogy aktívak-e szexuálisan.
Nyilvánvaló.
Amikor nőktől kérdezem, a válasz sosem egyértelmű igen vagy nem,
vagyis sosem igen,
de sosem igen vagy nem.
Olyan válaszokat kapok, mint "néha",
"mondjuk", "nem vagyok benne biztos", "a párom igen",
(Nevetés)
vagy az a válasz: "Férjnél vagyok."
Mire én: "Nos, ez számomra egyet jelent a nemmel."
Erre ők: "Igen, igaza van, akkor nem."
A legtöbb férfi arra panaszkodik, a nők sosem kezdeményeznek.
Ennek oka újfent
a nők szexuális neveltetésében keresendő.
A nők – tévesen – úgy hiszik,
hogy a szexuális aktivitást vágy és érdeklődés előzi meg,
holott valójában
a szexuális aktivitás kelti fel a vágyat és érdeklődést.
Szexuális izgalom szexuális aktivitás eredményeképpen alakul ki.
Uraim, tudom, az intimitás fontos önöknek.
A legfontosabb, ezt tükröző kérdés,
amelyet feltesznek nekem, így szól:
"Mi számít túl sok önkielégítésnek?"
(Nevetés)
Erre azt szoktam felelni: "Nos, amíg el tudnak menni munkába,
(Nevetés)
addig nincs gond."
Aztán az jut eszembe,
hogy talán munkában sem csinálnak semmi mást.
(Nevetés)
Szóval tudom, hogy az intimitás fontos.
Haza akarnak menni, szeretkezni a feleségükkel,
ha heteroszexuális kapcsolatban élnek.
Szóval egy hosszú, és valószínűleg igen nehéz nap után hazaérnek,
otthon talán áll a bál,
de önöknek csak a szex jár a fejükben, mire a feleségük így szól: "Hoztál tejet?"
Erre önök: "A francba! Elfelejtettem a tejet!"
Ne ostorozzák magukat,
ha nem a tej,
ott a Facebook, a hormonok, a "ma este fáradtnak érzem magam",
a "nagy a hasam, dagadt vagyok, ma nem lehet",
"múlt hónapban már csináltuk, nem?"
Mire maguk: "Valójában tavaly!"
(Nevetés)
Nem értik. Mármint szó szerint nem értik.
De úgy vannak vele, "micsoda csodálatos nő, itthon is dolgozik, állása is van",
"nagyszerű anya", "önkénteskedik",
"bevállalja a lányok buliját is".
Egyszer barátnőmet hazavittem egy ilyen buli után.
Ahogy közelebb értünk a házukhoz, felnézett a hálószobájuk ablakára,
látta, hogy ég a villany, és azt mondta:
"Ó, Donny még ébren van, megvárt. Tennél nekem egy szívességet?
Tegyünk már pár kört a környéken,
(Nevetés)
míg el nem alszik."
Mire én azt feleltem: "Húzzál befelé, és szexelj a férjeddel,
mielőtt valaki más teszi meg."
Semmi más nem indítja be úgy a nők nemi vágyát,
mintha valaki más akar szexelni a férjükkel.
A barátnőm tovább bizonytalankodott:
"Úgy döntöttem, azon egészségi és szépségápolási előnyöket emelném ki,
amiket egy nő nyerhet a szex révén:
fiatalos ragyogás, nyugodtabb alvás, kisimult bőr.
Hajts tovább!" – mondta.
(Nevetés)
Van valami, amely bárki szexuális vágyát felpezsdíti,
és ez történetesen az S osztályos Mercedes Benz 4matic coupé,
(Nevetés)
ami 64 színben érhető el.
Ám ha mindez nem volna elég,
a nők vágyát egy kisbaba gondolata is fokozza.
A gond az, hogy amint megvan a kisbaba, lőttek is a szexuális vágynak,
és azzal együtt, ha volt, a házastársi gyönyörnek is,
mert sokan úgy hiszik,
az anyaság és a szexualitás kizárják egymást.
John két éven át követett LinkedInen, mielőtt összeszedte volna a bátorságát,
hogy találkozót kérjen szexmentes házassága kapcsán.
Hét éve volt nős,
és sosem hálták el a házasságukat.
A szüleik erőltették a gyermekvállalást,
mert szerettek volna unokát.
Amikor eljöttek a rendelésemre,
a második kérdés, amit mindenkinek felteszek, aki a rendelőmbe lép,
sajnos, az ez:
"Gyermekként bántalmazták-e szexuálisan, volt-e kitéve molesztálásnak?"
Ez az úr először hallotta,
hogy a feleségét hatévesen molesztálta
a legjobb barátnője apja.
A szexet mocskosnak vélte, gyűlölte.
Globális moratórium szükséges, hogy véget vessünk a gyermekek – fiúk és lányok –
terhére elkövetett szexuális erőszaknak.
(Taps)
A szexuális bántalmazást élethosszig tart feldolgozni.
Ella egy egész életet leélt.
Özvegyasszonyként nem volt szexuálisan aktív, de azt remélte, az lehet.
Arra gondoltam: "Remek! Valaki itt szexelni fog!"
Ám így folytatta: "Az a gond, Maureen,
hogy ezeknek az öreg pasiknak már nem áll fel."
Mire én: "Nos, Ella, lehet, egy fiatalabb pasival kell kezdenie."
Erre ő: "Mi számít fiatalabbnak, ha 84 vagy?"
(Nevetés)
"70?"
(Nevetés)
"Igen" – mondanák erre páran.
A kőkemény igazság viszont az,
hogy 30-40-es férfiak is küzdhetnek merevedési zavarokkal.
Ellának egy Y generációsra kell rámozdulnia.
(Nevetés)
Lehet, azon gondolkodnak: "Na és?
Miért kell kezeltetnem a merevedési zavarom?"
A péniszt repülőgéphez szoktam hasonlítani.
Ha a pilóta nem tud vele a levegőbe emelkedni,
és az út alatt végig ott tartani,
talán a motorral van a gond.
Vagyis ha merevedési gondjaik vannak,
és az az összes szexuális élményüknél végigkísérte önöket,
talán a motorjukkal van valami gond.
A szívükkel.
A merevedési zavar a kanári a szénbányában,
és talán szív- és érrendszeri megbetegedést jelez.
Vagy épp cukorbetegséget.
Ha ez a két egészségi probléma társul
alacsony tesztoszteronszinttel, stresszel, droghasználattal,
túlzott alkoholfogyasztással, kezeletlen konfliktusokkal, pénzügyi gondokkal,
amelyek mind hozzájárulhatnak a vágy hiányához,
és így végül a házasságuk szexmentes lesz.
Eljött a rendelésemre George,
aki 40 évesen úgy döntött, családot alapít.
Szép és művelt nőt
készült elvenni pár hónap múlva.
Csak egy gond volt:
George meleg volt!
(Nevetés)
George képtelen volt elárulni a családjának, hogy meleg,
mert úgy érezte, azzal szégyent hozna az egész családra.
Azt mondtam neki: "George, a házasságod szexmentes lesz!"
Mire ő: "Mondj valamit, amit nem tudok!"
George beszámolt a terveiről:
"Amikor meghalnak a szüleim, elválok ettől a nőtől,
és elveszem a férfit, akit szeretek."
Azt mondtam neki: "George, nem gondolkodsz egyenesen!"
(Nevetés)
A szex a házasság állapotának barométere.
A szexmentes házasságban élők frusztráltak, szeretethiányosak,
úgy érzik, nem kívánják őket, nem vonzóak, és ami a legrosszabb: magányosak.
A magány pedig fokozza az erek ellenállását,
növeli a vérnyomást és korai halálhoz vezet.
Sokkal valószínűbb, hogy a magányba halnak bele,
mint az elhízásba vagy túlzott alkoholfogyasztásba.
Amikor nőkkel foglalkozva közlöm velük:
ha nem szexelnek a férjükkel, valaki más majd fog,
dühbe gurulnak, és azt mondják,
a nőket hibáztatom a férfiak rossz természetéért,
amikor valójában a közösséget szolgálom.
Értik?
A szexmentes házasságban élő férfiak félrelépnek, hogy megtartsák házasságukat.
A nők azért lépnek félre, hogy kiszabaduljanak a szexmentes házasságból.
A nők is félrelépnek. Ezt senki nem feltételezi.
Csak mi trükkösebbek vagyunk, minket nem kapnak rajta.
(Nevetés)
Vagy csak más a társasági életünk.
Ebben jobbak vagyunk nálatok, fiúk.
(Nevetés)
A nők férfiakkal és nőkkel is félrelépnek.
A technológia pedig mindenki számára lehetővé teszi a félrelépést:
politikustól kezdve háztartásbeli szülőig.
Egy gyors jobbra húzás a Tinderen szenvedélyes online viszonyhoz vezethet;
a szöveges üzenetekkel kezdve a flörtölésen át a titkos hívásokig.
Minél többet kommunikál online két ember,
annál valószínűbb, hogy személyesen is találkoznak.
Ám bármikor okolhatják a génjeiket is.
A DRD4-es gént azonosították félrelépőkben.
A szexmentes házasság pedig csupán aktiválja ezt a gént.
Az élvezet és jutalom rendszerére épül.
Nagy tétek, értékes jutalom.
Ez a tökéletes kombináció aktiválja újra az "örömhormont", a fenetil-amint,
és a ciklus újraindul.
A történelem során a házasságokat nem szerelemi alapon kötötték.
Sokkal inkább volt az intézmény, amellyel mindenfélét megszereztek:
rokonságot, vagyont, fizikai munkát.
A 20. század elején Amerikában azonban
az egyenlőségi törekvések és a feltörőben lévő hollywoodi filmek
a házasság intézményét felruházták a szerelem ígéretével.
Most meg már örökké élünk. Csodás! Gratulálok!
Az életük hátralévő részében ugyanazzal szexelhetnek!
A betegektől hallott, második leggyakoribb kérdés ez:
"Mikor marad abba a szex?"
44 éves páciensem azt kérdezte: "Mikor marad abba a szex, Maureen? 65 évesen?"
Így feleltem neki: "Egy 22 éves azt kérdezte tőlem,
mikor marad abba a szex, Maureen? 35 évesen? Mindig van nálad idősebb."
Azért vagyok itt, hogy eláruljam: a szex sosem marad abba.
Ha egészségesek, akkor...
(Éljenzés)
(Taps)
Ha egészségesek,
akár 80-90 éves korukig is szexelhetnek.
A szex jó. A szex egészséges.
A szexre mégis a szégyen árnyéka vetül.
Az ókori nemesek,
a gazdag férfiak
kurtizánokat tartottak az örömért, ágyasokat a gyors szexért.
Jelen állás szerint oda tartunk, hogy a számítógép lesz az ágyasunk;
az internetes pornó napjaink szeretője.
A technológia hamar kiváltja az emberi kapcsolatokat gyors internettel.
Hogyan pörgessük hát fel a szexmentes házasságot?
A szex a vérkeringésről szól, a szex testgyakorlás.
Naponta vágynak testedzésre.
Felpörgeti önöket, növeli az életerejüket.
A nemi szerv vérbősége miatt
a nők hevesebb szexuális élményt élnek meg.
Segít a merevedési zavarokon is.
Sőt, bármilyen más szexuális problémán is segít.
A hüvelyi szárazságra, amely a fogamzásgátló tablettát szedő
vagy szoptató nőket sújtja,
a perimenopauzára, postmenopauzára,
és ezekre létezik gyógymód.
Fordítsanak több figyelmet a társukra a mobiltelefonjuknál.
Töltsenek el együtt több időt a hálóban, mint a tárgyalóban,
vagy a hálójuk lesz a tárgyalójuk.
(Nevetés)
Beszéljék meg a házastársi problémáikat.
Együtt feküdjenek le, egyszerre,
és semmit és senkit ne engedjenek a házasságukba,
kivéve persze egy klassz szexjátékszert és egy kiváló szexterapeutát.
(Nevetés)
Fektessenek le elveket,
amelyeket követhetnek,
ha a házasságukon kívül vonzónak találnak valakit.
Ám egy pillanatig se higgyék,
hogy egyazon személlyel kell szexeljenek
életük hátralévő részében.
Nem erre utaltam.
Fejben fantáziálni bármit lehet.
A legnagyobb szexuális szervünk az agy.
Még valami, egy kis izgalom a végére:
(Nevetés)
a házastársi vitáikat rendezzék le a hálószobában, meztelenül.
(Éljenzés) (Nevetés)
(Taps)